病起聞說貪山頗有泉石遠不能遊
作者：王令
朝代：宋

paragraphs: 一病百志墮，起逢秋物闌。
力弱未勝行，厭聞客言山。
言山多在遠，雖近尚莫攀。
拏深吾無舟，逐陸誰借鞍。
不如無所聞，收心就恬安。
南軒頗扶疏，古木髙四觀。
不知秋葉疏，但怪朝影斑。
羸軀便偃側，籍有藁與莞。
仰攀孤雲高，卧見飛鳥還。
苟此且自適，何能謀所艱。